1965. január 4-én kezdte meg az edzést a Tatán edzőtáborozó Bányásznál. Az előkészületi mérkőzéseken rendszeresen pályára lépett és 1965. március 14-én az élvonalban is bemutatkozott a Ferencváros ellen a Népstadionban. Szabó jobbszélsőként debütált, az FTC védősorában Dalnoki Jenővel került szembe. A Tatabánya vezetőgólját az ő beadásából Bíró Gyula szerezte. A mérkőzés végeredménye 1–1 lett. Első NB I-es gólját 1965. április 25-én szerezte a Csepel ellen, idegenben. Kléber Gábor edző irányításával a Tatabánya a 6. helyen végzett a bajnokságban. Szabó 22 mérkőzésen szerepelt és 6 gólt szerzett. 1965 novemberében szerelt le a katonaságtól. Ekkor még hivatalosan az Almásfüzitő játékosa volt és szabadon igazolható volt. Az Újpesti Dózsa csábította a fővárosba, de Szabó hű maradt a Bányászhoz és a csapat szerződtetett játékosa lett.